Obama na Jutjubu
Američki predsednik Barak Obama iskoristio je juče popularni sajt Jutjub da bi govorio o problemima sa kojima se suočavaju SAD 
Protesti u Tunisu, koji su naterali predsednika te zemlje u bekstvo, proširili su se na Egipat. Policija u Kairu danas se žestoko sukobljavala sa demonstrantima. Protesti su izbili i u Jemenu, gde su hiljade ljudi zahtevale ostavku predsednika Alija Abdalaha Saleha. Predsednik Obama je juče iskoristio Jutjub za komentarisanje protesta na Bliskom istoku. On je odao priznanje Egiptu kao bliskom savezniku i važnom činiocu bliskoistočnih mirovnih nastojanja, ali je dodao kako je predsedniku Hosniju Mubaraku lično podvukao značaj sprovođenja političkih i ekonomskih reformi. "Veoma je važno da ljudi imaju mehanizme za izražavanje legitimnog nezadovoljstva. Kao što sam rekao u Govoru o stanju unije, postoje suštinske vrednosti za koje mi Amerikanci verujemo da su univerzalne - sloboda govora, sloboda izražavanja, mogućnost da ljudi koriste mreže za druženje i druge vrste međusobnog komuniciranja i izražavanja zabrinutosti", rekao je predsednik Obama. Obama je odgovorio na dva pitanja o Avganistanu i Iraku. Jedna žena ga je pitala zašto smatra da je važno da Amerikanci ginu u tim zemljama. Obama je rekao da se rat u Iraku privodi časnom kraju zahvaljujući nastojanjima američkih vojnika. O Avganistanu, on je ponovio cilj poražavanja i razbijanja Al-Kaide i njenih saveznika u Avganistanu i Pakistanu, i prepuštanje kontrole avganistanskoj vladi do 2014. "Tamošnja situacija neće biti savršena ali uspevamo da neprestano smanjujemo sposobnost Al-kaide da lansira operacije, pa očekujemo da im u narednih nekoliko godina potpuno ukinemo tu mogućnost", rekao je Obama. Američki predsednik je iskoristio priliku da podvuče teme iz svog govora o stanju unije - da Sjedinjene Države postanu konkurentnije kroz ulaganje u tehnologiju i obrazovanje. On je pozvao republikance da sarađuju s njim u smanjenju deficita i državnog duga od 14 biliona dolara. Obama se upravo vratio iz posete nekim fabrikama u Viskonsinu, a idućeg meseca će posetiti Pensilvaniju, kako bi ponovo podvukao svoju poruku u vezi sa ekonomijom.